R:   Entre a endotoponimia y a exotoponimia, contamos con un numero important de toponimos que en l'actualidat no perteneixen a o territorio lingüistico de l'aragonés, pero sí a lo suyo territorio historico. Ciertament, ixa toponimia ha de tener un tractamiento diferenciau que faiga compatibles as grafías clasicas y a grafía  moderna. A vacilación x-/ix- se concreta en l'Alto Aragón en eixemplos toponimicos como Xabierre/Ixabierre, que tienen o suyo paralelismo, como se diz en a esmienda, en una vacilación x-/ex- que podemos considerar mes historica que cheografica: no faltan citas historicas d'a forma Exavierre u Exabierre en l'Alto Aragón, que han evolucionau enta Xabierre en l'occident, y ta Ixabierre, enta l'orient (y en iste caso, posiblement, pasando por *Eixabierre). Ya que a castellanización d'ixos territorios meridionals ye anterior a la definición actual de formas, pareixe lochico considerar que se dé o mesmo tractamiento a las formas con ex- que a las formas con ix-, quan siga claro que o toponimo ha d'estar con Ex- y no pas con X-, ya que en casos de vacilacions tant posible ye una protesis como una aferesis.